
Capitolul 1. Obiectul şi metodele de studiu ale Teoriei Generale a 
Dreptului 


Teoria generală a dreptului este o ştiinţă socială - o ramură a 
ştiinţelor juridice - care studiază statul şi dreptul, ca fenomene sociale 
interdependente. Ştiinţele juridice se divid în 3 categorii : 

a. cele care studiază statul şi dreptul în ansamblul lor - Teoria 

generală a dreptului; 

b. ştiinţele care studiază statul şi dreptul în evoluția lor istorică 
concretă — ştiinţele juridice istorice ; 

c. cele care studiază normele juridice şi raporturile juridice 
corespunzătoare lor pe ramuri şi instituții juridice — ştiinţele juridice de 
ramură. 

Specificul Teoriei generale a dreptului în raport cu ştiinţele juridice 
de ramură constă în aceea că este o ştiinţă juridică complexă, care are ca 
obiect de studiu statul şi dreptul privite în ansamblul lor. Statul şi dreptul 
sunt studiate împreună pentru că sunt fenomene sociale cu o existență 
interdependentă, ele nu pot fi studiate şi înţelese separat. Dreptul este o 
expresie a voinței sociale exprimată în formă statală iar statul este 
organizat şi funcționează potrivit unor reguli de drept. Dreptul îşi găseşte 
eficacitatea în stat - normele sale se aplică cu ajutorul forţei coercitive a 
statului, iar statul este investit şi funcționează exclusiv în temeiul unor 
norme de drept. 

Teoria generală a dreptului studiază atât dreptul obiectiv - 
ansamblul normelor juridice în vigoare - cât şi raporturile juridice ce se 
nasc în baza lor, dar şi aspectele ideologice ale fenomenului juridic ( 
reprezentările, ideile,atitudinile cetăţenilor în raport cu normele juridice ). 


Metodele de studiu ale Teoriei generale a dreptului sunt procedee, 
mijloace, tehnici folosite pentru cercetarea fenomenului statal şi juridic, 
privite în ansamblul lor şi în interdependență. Pot fi enumerate următoarele 
metode : 


- metoda istorică : statul şi dreptul sunt cercetate în evoluţia lor 
istorică, sunt decelate şi explicate constantele, permanențele care se 
regăsesc în diferitele forme istorice de stat şi drept ; 

- metoda comparativă : se realizează permanent o comparaţie între 
variate forme de stat şi diversele instituţii juridice din ţări diferite ; 

- metoda sociologică : se utilizează diverse cercetări sociologice 
pentru a se verifica eficienţa socială a diferitelor organe ale statului sau a 
unor reglementări juridice ; 

- metoda experimentală : se foloseşte experimentul - caracteristic 
ştiinţelor naturii - pentru a anticipa eficienţa unor reglementări juridice. 
Este vorba de aplicarea provizorie a unor reglementări pentru aflarea 
tuturor efectelor sociale pe care le produc. 


Capitolul 2. Conceptul dreptului 


Definiţia dreptului : Termenul drept se foloseşte, în general, în 
două accepţiuni : pe de o parte desemnează dreptul obiectiv, adică sistemul 
normelor stabilite sau recunoscute de stat, în scopul reglementării relațiilor 
sociale conform voinţei de stat, a căror respectare este garantată de forța 
coercitivă a statului (corespondentul acestui termen, în limba engleză, este 
law ). Pe de altă parte, termenul analizat desemnează şi dreptul subiectiv ( în 
limba engleză - right ) adică prerogativa subiecţilor unui raport juridic de a 
pretinde celorlalți subiecţi să deruleze o anumită conduită ( să facă ceva, să 
nu facă sau să dea ceva ). Prin acelaşi termen sunt enunțate diferitele ramuri 
de drept ( civil, penal, constituțional ) precum şi ştiinţele juridice de ramură. 


Apariţia dreptului : Se leagă de evoluţia relațiilor sociale în cadrul 
comunei primitive. Relaţiile interumane în societățile gentilice şi tribale erau 
reglementate de reguli obişnuielnice, morale, religioase formate în cursul 
timpului şi devenite obligatorii prin respectare repetitivă şi ca o necesitate 
pentru traiul comun. Dezvoltarea societăţii, sedentarizarea populației, 
apariția stratificării sociale, diviziunea muncii au determinat apariția unor 
categorii socio - profesionale însărcinate cu menținerea ordinii sociale şi 
paza teritoriului, cu perceperea taxelor şi conservarea privilegiilor unor 
clase. Treptat aceştia au devenit aparatul de stat însărcinat cu aplicarea unor 


legi şi astfel s-a născut dreptul - norme de conduită a căror respectare este 
garantată de forța de constrângere a statului. Apariția dreptului a reprezentat 
o necesitate istorică atunci când menţinerea ordinii nu se mai putea realiza în 
temeiul unor norme cutumiare, lipsite de forţa coercitivă necesară pentru a le 
asigura eficienţa. 

Sunt recunoscute istoric trei căi de apariţie a dreptului :- prima cale 
o reprezintă preluarea, în statele antice şi feudale, a unor obiceiuri din 
comuna primitivă şi investirea lor cu forța coercitivă a statului. Aşa s-a 
născut dreptul cutumiar. A doua cale se referă la apariţia unor norme scrise, 
fie prin preluarea unor reguli obişnuielnice anterioare fie prin edictarea unor 
dispoziţii noi, în formă scrisă. A treia cale se regăseşte în transformarea unor 
soluții date de instanțe judecătoreşti civile sau religioase în dispoziții 
normative obligatorii. 


Dreptul şi voinţa de stat: Dreptul este un fenomen social volițional 
în sensul că elaborarea dar şi aplicarea lui reprezintă rezultatul unor 
activități umane conştiente. Esenţa dreptului este, deci, strâns legată de 
voinţa oamenilor. În istorie, diferite curente filozofice, au identificat esenţa 
dreptului fie în afara sa ( în voinţa statului, a puterii legislative care emană 
legile, sau a clasei dominante care fixează reguli de conduită ) fie în el însuşi 
( potrivit teoriei normativiste a lui Kelsen dreptul îşi are esenţa, sursa în el 
însuşi, în normele sale, structurate ierarhic şi nu în realitatea socială 
exterioară şi separată lui ). 

În societăţile democratice esenţa dreptului este reprezentată de 
voința generală a societăţii care se exprimă, pentru a deveni drept, în forma 
voinței de stat. Deci, esența socială a dreptului constă în exprimarea 
normativă, general obligatorie a voinţei generale, care se manifestă direct 
sau indirect, ca voință de stat. 


Conţinutul şi forma dreptului : Ca orice fenomen social, dreptul 
reprezintă o unitate între conținut şi formă. Conţinutul ne arată ansamblul 
elementelor constitutive ale fenomenului, părțile, laturile sale care reprezintă 
temeiul existenței şi dezvoltării sale. Forma ne indică modul în care 
fenomenul este organizat, structura sa internă şi externă, modul în care 
existenţa sa ni se înfăţişează în exterior ( ,, haina” sa ). 

Conţinutul dreptului cuprinde exprimarea normativă a voinţei de 
stat ( deci esenţa sa ) precum şi totalitatea reglementărilor ( normelor 
juridice ) diferenţiate pe ramuri de drept şi instituţii juridice. În concluzie, 
putem afirma că în conţinutul dreptului regăsim totalitatea normelor dintr-un 
sistem de drept dat. 


Forma dreptului relevă aspectul exterior al acestuia, haina juridică 
sub care acesta ni se înfăţişează. 

Conţinutul dreptului îi determină forma în sensul că, în funcţie de 
felul regulii de conduită impuse de stat se alege forma exterioară a normei : 
lege, decret, ordin, etc. 

Formele dreptului mai poartă denumirea de izvoare formale ale 
dreptului sau forme de exprimare ale dreptului. Acestea sunt actele 
normative ( legile, decretele, hotărârile guvernului, ordonanţele, ordinele,etc. 
) ; obiceiul juridic ; precedentul judiciar şi contractul normativ. 


Dreptul, conştiinţa juridică şi politica : Dreptul conţine elemente de 
natură ideologică, de natură relațională şi de natură instituțională. 

Conştiinţa juridică reprezintă totalitatea ideilor, sentimentelor şi 
volițiunilor cu privire la drept, la fenomenul juridic în general. Conştiinţa 
juridică reprezintă premisa ideologică a elaborării dreptului. Nici o normă 
juridică nu este elaborată şi adoptată fără a trece prin conştiinţa juridică. Şi 
aplicarea normelor juridice depinde de conştiinţa juridică, fiind condiționată 
de acceptarea lor de către majoritatea cetăţenilor. 

Politica îşi găseşte expresia în drept, influențează dreptul 
obținerea puterii politice de către o formaţiune politică creează premisele ca 
aceasta să-şi transforme dezideratele politice în norme juridice, adică în 
reguli de conduită obligatorii pentru toţi cetăţenii. Din acest punct de vedere 
dreptul este un instrument al politicii şi al statului. Politica se realizează prin 
crearea dreptului dar şi prin aplicarea lui. 


Capitolul 3. Normele juridice 


Dreptul în sistemul normelor sociale : Conduita individului în 
cadrul social suportă, simultan, acţiunea mai multor categorii de norme. 
Termenul de „, normă ,, desemnează o regulă generală, o unitate de măsură, 
un standard comportamental stabilit de oameni pe baza unei experienţe de 
viaţă şi care reprezintă un îndreptar pentru activitatea umană . Normele sunt 
foarte diferite, ele rezultă din confruntarea omului cu legile naturii sau din 
interacțiunea comportamentelor indivizilor. Normele sociale sunt de diferite 
feluri : norme tehnice ( reglementează conduita umană în procesul de 
producţie ); norme morale ( recomandă indivizilor conduite pozitive în 
raport cu valorile morale ); normele organizațiilor sociale ( aplicabile 
membrilor acestora sau celor care aspiră să devină membrii ); normele 
cutumiare ( norme obişnuielnice apărute spontan în urma unei îndelungate 


experienţe umane şi aplicabile într-o sferă redusă a vieţii sociale ) şi normele 
juridice. 

Definiția şi trăsăturile normelor juridice: Termenul de 
„normă”desemnează o regulă, o dispoziție, o ordine recunoscută ca 
obligatorie. Norma juridică reprezintă particula elementară, celula dreptului. 

Ansamblul normelor juridica formează structura internă a 
dreptului, reprezintă elementele sale structurale de bază. 

Norma juridică poate fi definită ca o regulă de conduită generală şi 
impersonală, stabilită sau recunoscută de stat, care exprimă voința de stat şi 
a cărei respectare obligatorie este garantată de forța coercitivă a statului. 


Trăsăturile normei juridice: 

1. Generalitatea normei juridice: - se referă la faptul că norma juridică 
prevede o regulă de conduită aplicabilă la un număr nelimitat de 
cazuri şi în mod impersonal (se aplică de câte ori se realizează situația 
descrisă în ipoteza normei şi se adresează unui cerc nedeterminat de 
persoane). Conduita descrisă în normă este tipică, trebuie să fie 
urmată de toate persoanele cărora li se adresează norma. 

Aceasta stabilesc drepturi şi obligații generice pentru subiectele de 
drept cărora li se adresează. 

Norma juridică reprezintă un etalon, un standard prin care statul 
îndrumă, dirijează conduita cetăţenilor. În funcţie de prevederile 
normelor juridice, unele conduite apar ca fiind licite, iar altele ilicite. 
Deşi unele norme se adresează doar anumitor categorii de persoane, 
de pildă persoanelor căsătorite (Codul familiei), persoanelor încadrate 
în muncă (Codul muncii), ele nu-şi pierd caracterul general. 

2. Caracterul obligatoriu: Regulile de conduită pe care le descriu 
normele juridice în dispoziţiile lor sunt obligatorii. Nerespectarea lor 
atrage aplicarea sancţiunii prescrise de aceeaşi normă. 

Rolul normelor de a asigura ordinea de drept în societate este asigurat 
de caracterul lor obligatoriu. 

Norme juridice principii: - reprezintă o categorie aparte de norme 
juridice care au un caracter de maximă generalitate şi care descriu principiile 
ce guvernează întreaga ordine statală sau anumite domenii importante ale 
vieţii sociale. Sunt astfel de norme constituțiile, normele principii ale unor 
coduri ( principiile fundamentale ale relațiilor de muncă descrise în 
Capitolul I din Codul muncii; normele generale din Partea generală a 
Codului penal, etc.). 

Aceste norme descriu instituții fundamentale pentru stat sau pentru 
o ramură de drept. 


Normele juridice şi dispoziţiile individuale: Dispoziţiile juridice 
individuale reprezintă reguli de conduită obligatorii fixate „intuitu personae” 
( care se referă la o singură persoană, descrisă, individualizată de normă) şi 
care se aplică o singură dată. 

Asemănarea dintre norma juridică şi dispoziția individuală constă 
în caracterul lor obligatoriu. 

Deosebirea constă în aceea că norma juridică este impersonală şi 
de aplicabilitate repetată, la un număr nedeterminat de cazuri. 


Structura normei juridice: Norma juridică are o dublă structură, pe 
de o parte o structură internă, denumită logico-juridică, care ne arată 
conținutul normei şi, pe de altă parte, o structură externă, denumită tehnico- 
Juridică, care ne arată forma externă sub care ni se înfăţişează norma. 

1. Structura  logico-juridică: ne indică elementele componente 
interdependente care alcătuiesc norma. Este o structură trihotomică, în 
sensul că norma este alcătuită din 3 părți: ipoteza, dispoziția şi 
sancţiunea. 

e Ipoteza: - este acea parte a normei care descrie împrejurările de 
fapt, condiţiile, situaţiile în care norma se aplică. În ipoteză sunt 
descrise şi categoriile de subiecte la care se referă şi se 
adresează norma. Unele norme se adresează tuturor subiectelor 
de drept, altele doar persoanelor fizice sau doar persoanelor 
juridice, altele minorilor, altele majorilor, etc. În funcţie de 
precizia cu care este formulată ipoteza, distingem: ipoteze 
determinate (care descriu precis, exact, condiţiile de aplicare a 
dispoziţiei normei - de exemplu: normele care descriu dreptul la 
pensie al unei persoane), ipoteze relativ determinate ( cele în 
care sunt indicate generic împrejurările în care dispoziţia 
normei se aplică, conţinutul concret al acestor împrejurări 
urmând a-l stabili organul de aplicare). 

În funcţie de împrejurările de fapt descrise, ipoteza mai poate fi: 

simplă ( când prevede o unică împrejurare în prezenţa căreia 

se aplică dispoziţia) sau complexă ( atunci când prevede mai 
multe împrejurări care, toate la un loc, sau, fiecare în parte, 
atrag aplicarea dispoziţiei). 

e Dispoziţia: - este acea parte a normei juridice care ne indică 
conduita pe care trebuie să o urmeze persoana căreia i se 
adresează norma în ipoteza dată. Ne indică drepturile 
subiective şi obligaţiile corelative ale subiectelor de drept 
cărora norma le este aplicabilă. 


Dispoziţia constă fie în obligaţia săvârșirii unei acţiuni ( de a 
face ceva), fie în obligația unei inacțiuni, a unei abstenţiuni ( 
a nu face ceva), poate să impună deci o anumită conduită 
sau să interzică o anumită conduită). 

După felul conduitei descrise, dispoziția poate fi: 
determinată ( când fixează clar, fără posibilitatea de 
derogare drepturile şi obligațiile subiectelor de drept) sau 
relativ determinată ( atunci când prevede mai multe variante 
posibile de conduită şi subiectele pot să aleagă conduita 
dintre acestea. 

Sancţiunea: - indică consecinţele pe care le va suporta 
destinatarul normei în situaţia în care nu respectă dispoziția 
acesteia. 

Sancţiunea indică măsurile pe care le ia statul împotriva 
persoanelor care nu respectă normele de conduită obligatorii 
edictate de organele sale. 

Sancţiunile prevăzute de diferitele norme juridice diferă ca 
natură şi gravitate. 

O primă clasificare a sancţiunilor se face după ramura de 
drept căreia aparțin normele care le descriu. Distingem 
astfel: sancțiuni penale, administrative, civile, de dreptul 
muncii, etc. 

Fiecare categorie dintre aceste sancțiuni se subdivide în alte 
categorii, după gravitatea lor. 

Exemplu: în dreptul penal: pedepse, măsuri educative, 
măsuri de siguranţă. 

După scopul lor, distingem: sancțiuni reparatorii ( anularea 
unui înscris, restituirea bunului, restabilirea situației inițiale, 
etc.), sancţiuni cu scop preventiv şi reeducativ ( conţinutul 
lor e coercitiv şi reeducativ — pedepsele, sancțiunile 
administrative, etc.). 

După gradul de determinare distingem: sancțiuni absolut 
determinate ( când sunt fixate clar, neechivoc în normă, iar 
organul de aplicare nu face decât să le aplice, fără a le putea 
micşora sau mări), sancțiuni relativ determinate ( pe care 
norma le prevede descriindu-le sub forma unui minim şi 
maxim, limite între care organul de aplicare le fixează), 
sancțiunile alternative ( organul de aplicare alege sancţiunea 
dintre cele descrise în normă). 


2. Structura tehnico-juridică: relevă forma exterioară, modul în care 
norma juridică se înfăţişează în textul actului normativ în care este 


încorporată. 

Normele juridice reprezintă, ca formă exterioară, o parte a unui act 
normativ. 

Orice act normativ este alcătuit din: capitole, secțiuni, articole, 
alineate. 


De regulă, norma juridică se regăseşte la nivelul articolului. Articolul 
reprezintă elementul structural de bază al actului normativ, care 
conţine, în mod obişnuit, o dispoziție autonomă, respectiv o normă 
juridică. 

Există situaţii în care un articol nu coincide cu conţinutul integral al 
unei norme ( acesta regăsindu-se şi în alte norme) sau situaţii în care 
un articol conţine mai multe norme juridice. 


Clasificarea normelor juridice: Normele juridice se împart în mai 
multe categorii, în funcţie de diferite criterii: 

1. După obiectul lor şi metoda reglementării juridice care ne indică 
ramura de drept căreia aparțin, distingem: norme de drept public şi 
norme de drept privat. Ramurile dreptului public sunt: dreptul 
constituțional, dreptul penal, dreptul financiar, dreptul administrativ 
ş.a. Ramurile dreptului privat sunt: dreptul civil, dreptul comercial, 
dreptul familiei, dreptul muncii, etc. 

Fiecare dintre ramurile menționate sunt formate din instituţii juridice 
specifice şi din norme juridice care le aparțin. 

2. După forţa juridică a actului normativ în care sunt conţinute, 
distingem: norme juridice constituţionale, norme juridice conţinute în 
legi organice, norme juridice conţinute în legi ordinare, norme 
conținute în decrete, în hotărâri ale guvernului, etc. 

3. După sfera aplicării şi gradul lor de generalitate, distingem: norme 
generale, speciale, de excepție. Normele generale reprezintă „dreptul 
comun” într-o ramură de drept şi se aplică în măsura în care, într-o 
anumită materie, nu există o reglementare derogatorie. „Lex posterior 
generalis non derogat legi priori speciali” — o lege generală ulterioară 
nu înlătură aplicarea unei legi speciale anterioare, dacă nu specifică 
expres aceasta. 

Normele excepţionale ( de excepție ) completează atât pe cele 
generale cât şi pe cele speciale şi deci derogă şi de la legile generale şi 
de la cele speciale. 


4. După modul de redactare, distingem: norme complete ( care au în 
conţinutul lor toate cele trei elemente specifice unei norme juridice), 
norme incomplete ( care conţin doar unele elemente, celelalte aflându- 
se în alte norme, care le completează — de pildă sancţiunea). 

5. După felul conduitei pe care o prescriu ( o pretind), distingem: 

e Norme juridice onerative: care pretind destinatarului să 
deruleze o acțiune ( să facă ceva). 

e Norme prohibitive: care interzic destinatarului să săvârşească o 
anumită acțiune. Astfel de norme sunt majoritatea normelor 
penale sau administrative. 

e Norme permisive: sunt normele care nici nu obligă şi nici nu 
interzic săvârşirea unei acțiuni. Aceste norme descriu 
posibilitatea subiectului să uzeze de un drept. Normele 
permisive, la rândul lor sunt: norme de împuternicire, norme 
supletive, norme de stimulare, norme de recomandare. 


Capitolul 4. Izvoarele dreptului 


Termenul de „izvor de drept” desemnează sursele dreptului şi are 2 

accepţiuni: 

1. Izvoarele materiale ale dreptului: - adică sursele complexe, de natură 

obiectivă şi subiectivă, individuale şi sociale, care, la un moment dat, 
într-o anumită conjunctură istorică, duc la apariţia dreptului. 
Mircea Djuvara afirma că „, dreptul pozitiv este secrețiunea conştiinţei 
juridice a societății” subliniind faptul că realităţile externe, 
manifestările relațiilor sociale generează drept doar după ce trec prin 
conştiinţa juridică. 

2. Izvoarele formale ale dreptului: - sau formele de exprimare ale 
dreptului — reprezintă formele exterioare sub care ni se înfăţişează 
dreptul. 

Doctrina consacră următoarele izvoare formale: obiceiul sau cutuma, 
actele normative, practica judiciară şi contractul normativ. 
e Obiceiul sau cutuma: a reprezentant un important izvor de drept 
în epoca antică şi feudală. 
În prezent are o pondere însemnată în dreptul anglo-saxon. 
În dreptul românesc, aparţinând sistemului de drept continental, 
obiceiul şi-a pierdut importanța şi mai este izvor de drept doar 
în dreptul privat. Astfel, articolul 600 din Codul civil care 
stabileşte unele reguli în materie de vecinătate prevede că ,, 
înălțimea îngrădirii se va stabili după regulamentele particulare 


sau obiceiul obştesc”. Art. 780 din Codul civil prevede că 
„dispoziţiile  îndoioase ( neclare) dintr-un contract se 
interpretează după obiceiul locului unde s-a încheiat 
contractul”. 

Actele normative: - reprezintă cel mai important izvor de drept 
în dreptul românesc. Actele normative se înfăţişează, ca izvoare 
ale dreptului, structurate într-un sistem clar ierarhizat. În vârful 
acestui sistem se află constituția. 

Constituţia este legea fundamentală, cel mai important act 
normativ al unui stat. Ea fixează cadrul general al ordinii de 
drept (structura statului, forma de guvernământ, regimul 
politic). Toate celelalte acte normative sunt elaborate pe baza şi 
în aplicarea Constituţiei trebuind să fie conforme cu spiritul 
acesteia. 

Legile ca izvoare de drept: - sensul termenului lege: sensul larg 
( orice act normativ cu putere obligatorie) şi sensul restrâns ( 
actul normativ elaborat de Parlamentul României pe baza unei 
proceduri specifice). Legile sunt de 2 feluri: organice ( prin care 
se reglementează cele mai importante relaţii sociale ) şi 
ordinare. 

Importante izvoare de drept sunt şi alte acte normative: 
decretele, ordonanţele de urgență, ordonanţele sau hotărârile de 
guvern, ordinele şi instrucțiunile miniştrilor, deciziile şi 
hotărârile organelor locale ale puterii şi administraţiei de stat. 
Practica judiciară sau jurisprudenţa: - reprezintă un important 
izvor de drept în dreptul anglo-saxon. 

În dreptul românesc, soluţiile instanţelor de judecată sunt 
obligatorii doar pentru părțile din proces. Nu obligă instanţele 
care vor soluţiona, ulterior, acelaşi gen de cauză să ţină seama 
de ele. Din acest motiv, susţinem că jurisprudenţa nu constituie 
izvor de drept. 

Soluţiile date de instanţele superioare, Înalta Curte de Casaţie şi 
Justiţie, au caracter îndrumător, ca şi doctrina pentru instanţe. 
Contractul normativ: - în dreptul civil, contractul este definit ca 
acordul încheiat între două sau mai multe persoane pentru a 
crea sau a stinge un raport juridic, deci ca o convenţie. În cazul 
în care contractul nu vizează un raport juridic concret, ci 
stabileşte pentru părțile contractante o regulă generală de 
conduită şi permite şi altor părți să adere la contract, respectiv 
la acea regulă de conduită, el devine un contract normativ. În 

prezent, în dreptul intern, contractul normativ nu are un rol 
important, dar reprezintă un important izvor de drept în dreptul 
internațional public. Majoritatea relaţiilor dintre state sunt 
reglementate prin astfel de contracte denumite acord, cartă, 
pact, tratat, convenţie. 


Acţiunea actelor normative în timp, spațiu şi asupra persoanelor: 


1. Acţiunea actelor normative în timp: 

Rolul actelor normative constă în modelarea relațiilor sociale. Actele 
normative produc efecte între momentul intrării lor în vigoare şi momentul 
ieșirii din vigoare. 

Intrarea în vigoare a unui act normativ nu coincide cu momentul 
adoptării lui ci este ulterioară, datorită nevoii de a aduce la cunoştinţa 
destinatarilor actului ( cetăţenii) conținutul lui. 

Un act normativ intră în vigoare la data prevăzută în chiar conţinutul său 
şi care, obligatoriu, trebuie să fie ulterioară momentului publicării lui. 

Dacă în conţinutul actului normativ nu este prevăzută data intrării sale în 
vigoare, aceasta va fi, conform art. 78 din Constituţia României, la 3 zile de 
la data publicării sale în monitorul Oficial al României. 

Din momentul intrării în vigoare, funcționează prezumția absolută că toți 
cetăţenii ţării cunosc conținutul său, nimănui nu-i este permis să nu cunoască 
legea şi nimeni nu va putea fi exonerat de răspundere juridică pe motiv că nu 
a cunoscut legea care incrimina fapta sa. 

În consacrarea acestei reguli funcţionează şi principiul constituţional al 
neretroactivității legii române. Potrivit art. 15 din Constituţie „Legea dispune 
numai pentru viitor, cu excepția legii penale sau contravenţionale mai 
favorabile”.  Neretroactivitatea legii române este, deci, un principiu 
constituțional, condiţii în care şi excepţiile pot să fie doar cele prevăzute în 
Constituţie, şi sunt în număr de două — legea penală mai favorabilă şi, 
respectiv, legea contravențională mai favorabilă. 

Regula este că un act normativ produce efecte pentru fapte comise între 
momentul intrării în vigoare şi cel al ieşirii lui din vigoare, ceea ce se 
exprimă sub forma principiului activității legii. Acest principiu cunoaşte 2 
excepţii: retroactivitatea legii ( când actul produce efecte şi pentru fapte 
comise înaintea intrării sale în vigoare - aspect analizat) şi ultraactivitatea 
legii (când actul produce efecte şi după ce a ieşit din vigoare, dar pentru 
fapte comise cât timp era în vigoare). Ultraactivează legile excepționale ( 
temporare) sau legea penală mai blândă, în condiţiile în care a fost 
modificată de o lege mai aspră. 

Ieşirea din vigoare a unui act normativ se realizează diferențiat, în 
următoarele ipoteze: 

e Actele normative emise pe o durată determinată ies din vigoare 
la momentul împlinirii termenului prevăzut în conţinutul lor 

e Actele normative emise pe o durată nedeterminată ies din 
vigoare prin abrogare. Abrogarea poate fi: expresă — direct ( 
atunci când noul act normativ prevede în mod expres că vechiul 
act normativ, în tot sau în parte, se abrogă) sau expresă — 
indirect (când noul act normativ nu numeşte în mod expres că 
un alt act normativ sau o parte a lui se abrogă, ci prevede că se 
abrogă orice normă juridică anterioară care contravine 
dispoziţiilor sale). Abrogarea tacită sau implicită are loc atunci 
când un act normativ nou, de o anumită forţă juridică, conţine 
reglementări care contrazic prevederile unor acte normative 
vechi de aceeaşi forță juridică sau de o forță juridică inferioară. 
În acest caz actele vechi sunt considerate abrogate. 
Căderea în desuetudine este o formă de încetare a acţiunii unui 
act normativ cu durată nedeterminată şi care se realizează 
atunci când reglementările lui nu mai au corespondent, fiind 
total depăşite, în relațiile social — economice. 


2. Acţiunea actelor normative în spațiu: 

Se analizează în funcţie de următoarele situații: 

e Aplicarea legii române pe teritoriul naţional. În conformitate cu 
principiul supremaţiei puterii de stat legea română se aplică pe deplin 
pe teritoriul nostru național. Se aplică în mod egal cetăţenilor români, 
apatrizilor şi cetăţenilor străini referitor la faptele comise pe teritoriul 
românesc. Prin teritoriul naţional se înțelege partea din globul 
pământesc cuprinsă între granițele ţării şi care cuprinde: solul, 
subsolul, apele şi coloana de aer de deasupra acestora asupra cărora 
statul îşi exercită puterea suverană. În noţiunea de teritoriu naţional 
intră şi marea teritorială. De la principiul aplicării depline a legii 
române pe teritoriul românesc există o singură excepţie: imunitatea 
diplomatică. Potrivit acesteia nu răspund potrivit legii române, pentru 
fapte comise pe teritoriul nostru naţional, persoanele care în momentul 
comiterii faptei aveau calitatea de diplomaţi sau personal tehnic legal 
acreditat pe lângă reprezentanțele diplomatice ale statelor străine. 
Legea română nu se aplică acestor persoane indiferent de locul 
comiterii faptei, dar ele pot fi declarate ,, persona non grata” de către 
statul român şi expulzate. 

e Aplicarea legii române în afara teritoriului naţional. Legea română se 
aplică şi la bordul navelor şi aeronavelor româneşti aflate în cursă. 
Normele de drept public, legea penală română, se aplică cetățenilor 
români oriunde s-ar afla când comit fapte incriminate de aceasta 
potrivit principiului cetățeniei active. Această aplicare este corectată 
de principiul „non bis in idem”. Normele de drept privat se aplică, în 
relaţiile internaţionale, în general, după principiul , locus regit actum” 


3. Acţiunea actelor normative asupra persoanelor: a fost explicată, 
implicit, anterior. Trebuie menţionat doar că actele normative se 
aplică în mod egal, fără discriminări, persoanelor cărora li se 
adresează. Nu toate actele normative se adresează tuturor cetățenilor, 
unele se adresează doar unor categorii: minori, militari, femei, 
pensionari, funcționari, etc. 


Capitolul 5. Raporturile juridice 


Raporturile juridice sunt relaţii sociale reglementate de normele 
juridice. Conformându-se normelor juridice sau încălcându-le, cetăţenii, 
destinatarii acestora, adoptă anumite conduite care determină naşterea unor 
drepturi şi obligaţii juridice. Aceste drepturi şi obligaţii se nasc datorită 
existenței unei norme juridice care le descrie şi care le oferă forţă juridică, 
adică leagă de nerespectarea lor intervenția forței corecitive a statului. 
Raportul juridic reprezintă deci modul, forma în care dreptul se transpune, se 
realizează în viaţa socială. 

Trăsăturile raporturilor juridice: 

1. Sunt raporturi sociale care se manifestă întotdeauna între indivizi ca 
persoane fizice sau organizaţi în anumite colective, ca persoane 
juridice. 

2. Au un dublu caracter volițional. Pe de o parte, sunt rezultatul 
existenței unei norme juridice care exprimă voinţa de stat şi, pe de altă 
parte, oamenii care iau parte la ele îşi exprimă propria lor voinţă. 

3. Raporturile juridice sunt extrem de variate deoarece îmbracă în haină 
juridică o varietate imensă de relaţii sociale (de muncă, de familie, de 
organizare a statului, etc.). 

Definiţia raporturilor juridice: - sunt raporturi sociale care se 
formează în baza normelor juridice şi în care subiectele apar ca titulari de 
drepturi şi obligaţii reciproce şi a căror respectare este garantată de forța 
coercitivă a statului. 

Premisele raporturilor juridice: 

1. Normele juridice: - reprezintă premise obligatorii ale oricărui raport 
juridic. Raporturile juridice iau naştere în două modalități: fie prin 
realizarea dispoziţiei normei juridice (când destinatarii acestora se 
conformează normelor ), fie prin încălcarea dispoziţiei şi aplicarea 
sancțiunii descrise în normă. 

2. Subiectele raporturilor juridice: - doar oamenii, ca persoane fizice sau 
ca persoane juridice pot fi subiecte ale raporturilor juridice deoarece 
aceştia sunt destinatarii normelor juridice. Calitatea de subiect de 
drepturi în cadrul raporturilor juridice a oamenilor este condiționată 
de existența capacităţii juridice a acestora. Teoria generală a dreptului 
distinge capacitatea juridică generală, adică aptitudinea generală şi 
abstractă a persoanei de a avea drepturi şi obligații în cadrul 
raporturilor juridice (se distinge în funcție de ramura dreptului căreia 
aparține: capacitatea civilă, de dreptul muncii, de dreptul familiei, 
etc.) şi capacitatea Juridică specială, care este caracteristică 
persoanelor juridice. Aceasta depinde de scopul pentru care 
funcționează şi de competențele pe care legea i le oferă. Ştiinţa 
dreptului civil distinge două feluri de capacități: capacitatea de 
folosinţă şi capacitatea de exercițiu. 

Capacitatea de folosință: reprezintă aptitudinea, posibilitatea generală 
de a avea drepturi şi obligaţii în cadrul unor raporturi juridice civile. 
Ea aparține tuturor persoanelor fizice, în mod egal şi apare la 
momentul naşterii persoanei sau la momentul conceperii acesteia, 
dacă se naşte vie şi viabilă. 

Capacitatea de exercițiu se referă la aptitudinea persoanei de a-şi 
exercita drepturile şi de a-şi asuma obligaţii încheind personal acte 
juridice şi aptitudinea ei de a participa, în nume propriu, la procese în 
care se dezbate realizarea drepturilor sau obligațiilor sale. Nu au 
capacitate de exerciţiu: minorii în vârstă sub 14 ani şi alienații sau 
debilii mintali puşi sub interdicție. 

Clasificarea subiectelor raporturilor juridice: - împărțirea clasică a 
acestora se face între subiecte persoane fizice şi subiecte organizaţii 
sau persoane juridice. Persoanele fizice reprezintă majoritatea 
subiectelor de drept, ele apărând în toate ramurile dreptului. Apar în 3 
posturi ca subiecte în dreptul românesc: ca cetăţean român, ca apatrid 
sau ca cetățean străin. 

Personale juridice sunt creaţii ale ştiinţei dreptului civil consacrate în 
legislația civilă. O persoană juridică se caracterizează printr-o 
organizare proprie ( fixată în statutul ei sau într-o lege), printr-un 

patrimoniu propriu afectat realizării unui scop precis şi prin 
posibilitatea de a dobândi drepturi subiective şi de a-şi asuma 
obligații în nume propriu. Sunt persoane juridice: statul, unele organe 
sau organizaţii ale sale, regiile autonome, societăţile comerciale, 
firmele particulare,organizațiile sociale, partidele politice, sindicatele, 
asociaţiile sportive, ştiințifice,culturale, etc. 


Conţinutul raportului juridic: este reprezentat de drepturile şi 
ale titularului dreptului subiectiv şi de îndatoririle juridice ale subiectului 
obligațional. 

Dreptul subiectiv reprezintă posibilitatea subiectului raportului 
juridic de a acţiona într-un anumit fel şi de a cere celuilalt sau celorlalte 
subiecte să aibă o anumită conduită, iar dacă acestea nu o derulează să 
recurgă la forța coercitivă a statului pentru a-i obliga. Dreptul subiectiv este 
specific unui raport juridic concret neputând fi confundat cu capacitatea 
juridică care reprezintă premisa abstractă pentru ca subiectul raportului 
juridic să dobândească dreptul subiectiv. 

Obligaţia reprezintă celălalt element al raportului juridic, adică 
conduita obligatorie a subiectului obligațional care, sub sancţiunea forţei 
coercitive a statului trebuie să facă, să nu facă sau să dea ceea ce-i pretinde 
titularul dreptului. 


Obiectul raportului juridic: este reprezentat de acțiunile sau 
inacțiunile concrete ale subiectelor raporturilor juridice. Spre deosebire de 
conținut care descrie posibilități juridice ale subiectelor, obiectul raportului 
juridic descrie acţiunile sau inacţiunile concrete ale acestora. 


Faptele juridice: sunt împrejurări de fapt concrete descrise de 
ipoteza normei juridice şi care generează apariția unor raporturi juridice. 
Norma juridică reprezintă premisa abstractă a naşterii raporturilor juridice şi 
ea descrie în conţinutul ei anumite fapte materiale a căror realizare 
determină naşterea, modificarea sau stingerea unor raporturi juridice. Aceste 
fapte materiale care dobândesc semnificație juridică datorită prevederilor 
unor norme juridice se numesc fapte juridice. Clasificarea faptelor juridice: 
în funcţie de legătura dintre acestea şi voința oamenilor, faptele juridice se 
împart în evenimente şi acțiuni. 

e Evenimentele: sunt fapte care se petrec independent de voinţa 

oamenilor şi de care norma juridică leagă apariția, modificarea 

sau stingerea unor raporturi juridice ( naşterea, moartea, un 
incendiu, o inundație, împlinirea unui termen). 

e Acțiunile reprezintă manifestări de voință ale oamenilor care 
generează raporturi juridice. Ele sunt de două feluri: acţiuni 
ilicite, adică fapte umane interzise de normele juridice care 
generează raporturi juridice în cadrul cărora se aplică 
sancțiunile descrise în normele juridice. Acţiunile licite sunt 
fapte umane care concordă cu dispoziţiile normelor juridice 
derulate cu scopul special de a genera, modifica sau stinge 
raporturi juridice. 


Capitolul 6. Sistemul dreptului 


Dreptul unui stat, deşi este format dintr-o mare diversitate de 
norme juridice, se înfăţişează ca un sistem bine structurat şi ierarhizat. În 
cadrul acestuia normele juridice formează grupe distincte denumite instituţii 
juridice şi ramuri de drept. 

Sistemul de drept poate fi definit ca structura internă a dreptului 
unui stat prin care se realizează unitatea normelor juridice şi gruparea lor în 
părți interdependente — ramuri de drept şi instituții juridice. Criteriile de 
constituire a sistemului de drept sunt obiectul reglementării juridice şi 
metoda de reglementare. Obiectul reglementării se referă la specificul 
relațiilor sociale reglementate de anumite norme (de pildă, normele de 
dreptul familiei reglementează relaţiile dintre soţi) iar metoda de 
reglementare ne arată modul în care statul reglementează anumite relații (de 
pildă, în sfera dreptului public statul foloseşte metoda autoritară de 
reglementare-organele sale au rolul de a trage la răspundere persoanele care 
comit fapte ilicite-iar în sfera dreptului privat metoda egalității juridice a 
subiectelor). 

În funcţie de cele două criterii menţionate distingem două grupări 
de norme juridice : ramura de drept — un ansamblu distinct de norme juridice 
legate organic între ele care reglementează relaţii sociale cu acelaşi specific, 
folosind aceeaşi metodă de reglementare — şi instituția juridică — o grupare 
de norme juridice care reglementează o grupă unitară de relații sociale 
individualizând astfel o categorie distinctă de raporturi juridice. 

Ramurile dreptului aparțin la două mari categorii — diviziunea 
dreptului public (ramuri care reglementează organizarea statului şi ocrotirea 
valorilor sale) şi diviziunea dreptului privat ( ramuri care reglementează 
relațiile dintre cetăţeni referitoare la ocrotirea intereselor lor). 

Capitolul 7. Principalele teorii asupra dreptului 


În istoria umanității dreptul, ca şi statul, a făcut obiectul 
preocupărilor teoreticienilor pentru cercetarea originii, esenței, conținutului 
şi dinamicii sale. În general, teoriile despre drept au fost grupate în 
următoarele curente sau şcoli : 

a) Teoria dreptului natural. Originile sale se regăsesc în ideile 

filozofilor antici greci Protagora şi Aristotel şi ale romanului 
Cicero. Ideile au fost dezvoltate, în perioada feudală de 
Thoma d” Aquino şi, în perioada premodemă de Hugo 
Grotius, Benedict Barucht şi Espinoza. 
Principala teză a adepților acestei teorii constă în afirmarea 
existenţei a două ordine juridice, a două feluri de drept : pe de 
o parte un drept natural, veşnic, imuabil, independent de 
voința oamenilor şi un drept pozitiv, creaţie a oamenilor, care 
se schimbă de la o epocă la alta. Dreptul pozitiv trebuie să se 
dezvolte în jurul valorilor de echitate pe care le promovează 
dreptul natural. 


b) Şcoala istorică a dreptului. A apărut în Germania în sec. XIX 
ca o reacţie împotriva dreptului natural. Reprezentanţii ei ( 
Gustav Hugo, Fr. Savigni şi Fr. Putta) susțineau că dreptul îşi 
are originile în evoluția spiritului uman. Dreptul a evoluat, 
susțineau ei datorită experienţei umane de la stadiul dreptului 
cutumiar la cel al legislației. 


c) Şcoala pozitivistă şi normativistă a dreptului. Îşi are originile 
la doctrinarii din Roma antică şi propovăduieşte ideea că 
esența dreptului şi motorul dezvoltării sale trebuie căutate 
exclusiv în instituţiile şi normele lui. 

Şcoala pozitivistă a evoluat în normativism, care îl are pe Hans 
Kelsen ca cel mai reprezentativ teoretician. Potrivit acestuia 
dreptul trebuie explicat exclusiv prin el însuşi, fără raportare la 
social sau politic. 


d) Teoriile sociologice ale dreptului. Prin reprezentanţii lor ( 
Jhering, Leon Duguit) susţin că între drept şi societate există o 
strânsă legătură, că dreptul este un instrument de armonizare a 
intereselor generale cu cele individuale. Leon Duguit 

distingea dreptul social — care reflectă interesele indivizilor — 
de dreptul de stat. 


Capitolul 8. Conceptul statului şi istoricul lui 


Definiția şi trăsăturile statului: statul este organizația politică care, 
deținând monopolul forţei de constrângere, al elaborării şi aplicării dreptului, 
exercită asupra unei comunități umane aflată pe un anumit teritoriu puterea 
suverană din societatea dată. 

Putem considera că statul are următoarele caracteristici definitorii: 

1. puterea politică: puterea statului este unica putere care deţine 
monopolul forței coercitive pe teritoriul național. Este unica putere 
care dispune de mijloacele necesare (aparatul de stat ) pentru 
exercitarea forței coercitive la nivel naţional. Puterea de stat se 
manifestă în toate formele activităţii statale: în activitatea legislativă, 
în activitatea executivă şi în activitatea justiţiei. Statul exercită puterea 
de stat conform principiului suveranității sale. Suveranitatea este 
calitatea puterii de stat de a fi supremă în plan intern şi independentă 
în plan extern. Suveranitatea statului şi a puterii de stat implică 
realizarea a două trăsături: supremaţia şi independenţa. 

e Supremația: este acea caracteristică a puterii de stat care ne 
arată că în plan intern este unica putere şi nu are nici o îngrădire 
juridică decât aceea pe care ea însăşi şi-o fixează. 

e Independența: este trăsătura puterii de stat care ne indică că 
statul se manifestă în planul relațiilor internaţionale fără nici-o 
îngrădire, având calitatea unui subiect de drept internaţional. 


2. Organizarea administrativ - teritorială a statului şi existența populației 
constituită într-o formă de comunitate umană: statul, ca entitate 
politico — juridică, reprezintă o unitate a trei elemente: populaţia, 
teritoriul şi puterea politică sau suveranitatea. Populația unui stat nu 
reprezintă o sumă de indivizi uniți în mod întâmplător, ci este formată 
din persoane care au conştiinţa unităţii naţionale şi formează o 
naţiune. Populaţia unui stat şi teritoriul său sunt organizate în unități 
administrativ — teritoriale cu conduceri proprii, ele partajându — şi 
competențele cu conducerea centrală a statului. 

3. Perceperea de la populație de impozite şi taxe: exercitarea puterii de 
stat presupune existenţa unui aparat al statului care necesită cheltuieli. 
Întreţinerea şi dotarea instituţiilor care formează aparatul de stat ( 

preşedinţia, parlamentul, guvernul, armata, poliția, etc.) se realizează 
din contribuţiile băneşti percepute sub formă de impozite şi taxe de la 
populaţie. Statul este singura organizaţie care percepe şi încasează 
impozite şi taxe de la întreaga populaţie. 

4. Elaborarea şi aplicarea dreptului: Statul îşi realizează funcțiile sale 
prin intermediul dreptului. Dreptul este mijlocul organizării aparatului 
de stat, reprezintă modalitatea prin intermediul căreia statul pune la 
dispoziţia societăţii un sistem de norme de conduită obligatorii pentru 
toți membri societății. Statul creează dreptul, dar este şi principalul lui 
destinatar, în sensul că întreaga structură statală şi întreaga funcționare 
a statului se realizează conform normelor dreptului. 


Apariţia statului: 

Ca şi dreptul, statul a apărut într- un anumit moment istoric, 
respectiv în perioada de descompunere a comunei primitive, odată cu 
creşterea civilizației materiale şi spirituale materializate în sedentarizarea 
populației, diviziunea muncii, apariția proprietăţii private şi stratificarea 
socială. Sunt recunoscute trei căi de apariție a statului. O primă cale s-a 
petrecut în Orientul antic când creşterea populației şi dezvoltarea agriculturii 
au marcat trecerea de la fărâmițarea tribală la crearea unui teritoriu unic 
pentru populaţie. Proprietarul suprem al acestui teritoriu a devenit statul, iar 
obştile săteşti erau doar uzufructuare. A doua cale s-a realizat prin 
constituirea formațiunilor statale antice greco —romane. Acestea s-au 
constituit la nivelul cetăților odată cu diviziunea muncii şi dezvoltarea 
economiei de mărfuri. A treia cale se regăseşte în formarea statelor la 
popoarele germanice şi slave care au trecut de la democrația militară la 
formaţiuni statale în timp ce erau în contact militar cu Imperiul Roman sau 
Imperiul Bizantin. În acest context şefii lor militari au devenit şefii supremi 
ai statelor respective. 


Capitolul 9. Forma de stat 


Forma de stat ne arată modul în care este organizată puterea de stat 
şi se manifestă sub trei aspecte: forma de guvernământ, regimul politic şi 
structura de stat. 

1. Forma de guvernământ: prin formă de guvernământ se înţelege modul 
de organizare a puterii supreme de stat, competențele organelor 
supreme ale puterii de stat. Ne arată cine se află în fruntea statului, 
cum este desemnat şeful statului. După forma de guvernământ, statele 
se împart în monarhii şi republici. 

e Monarhia este forma de guvernământ în care şeful statului, 
denumit rege, împărat, ţar, sultan, şah, emir, etc. este stabilit pe 
calea succesiunii. El nu este responsabil juridic pentru actele 
sale şi nu poate fi schimbat fără voia lui. Termenul de monarhie 
vine de la cuvântul grecesc „monos” care semnifică puterea 
unei singure persoane. Monarhia a cunoscut şi cunoaşte mai 
multe variante: 

- monarhia nelimitată: când monarhul este unicul organ suprem de 
stat 

- monarhia limitată: atunci când alături de monarh funcționează şi 
alte organe ale puterii supreme de stat care îi îngrădesc 
autoritatea. Monarhii limitate au fost monarhia reprezentativă pe 
stări în feudalism şi monarhia constituțională în 
contemporaneitate. 

e Republica: este o altă formă de guvernământ în care puterea 
supremă aparţine unui organ ales pe un timp limitat. Persoanele 
care alcătuiesc acest organ răspund juridic pentru activitatea lor. 
Republicile sunt de trei feluri: 

-prezidenţiale, când şeful statului este ales prin vot de către 
populație, este şi şeful puterii executive şi are drept de veto în 
raport cu actele normative elaborate de parlament (ex. SUA ). 

- parlamentare, în care şeful statului este ales de parlament, are o 
funcție reprezentativă, iar şeful puterii executive este primul 
ministru (ex. Germania, Italia, Ungaria, etc.). 

-semiprezidențiale, în care şeful statului este ales de popor, 
partajează puterea executivă cu primul ministru, el fiind 
reprezentantul în plan extern al ţării şi şeful armatei. Preşedintele 
are drept de veto o singură dată în raport cu actele normative 
emise de parlament ( ex. Franţa, România). 


„ Structura de stat: ne arată dacă pe un anumit teritoriu există o unică 
entitate statală, cu un singur rând de organe legislative, executive şi 
judecătoreşti sau două astfel de entități. După structura de stat, 
distingem două categorii de state: simple sau unitare şi compuse sau 
federale, precum şi uniuni de state. 

o statul unitar se caracterizează prin existenţa pe teritoriul 
naţional a unei unice formaţiuni statale, cu o constituție 
unică, cu un singur rând de organe centrale legislative, 
executive şi judecătoreşti. În statul unitar dreptul se 

aplică uniform, pe întreg teritoriul ţării, iar populaţia are 
o unică cetăţenie. Putem distinge două tipuri de state 
unitare, în funcție de gradul lor de descentralizare: 

-state unitare simple (ex. România, Ungaria, Suedia, Bulgaria), 
adică state în care sursa autorităţii este la centru, iar unitățile 
administrativ — teritoriale nu au capacitatea de a dispune asupra 
resurselor lor proprii şi sunt conduse de prefecți, numiți de 
guvernul central. 

- statele unitare regionale ( ex. Italia, Spania, Portugalia) sunt state 
descentralizate în care unitățile administrativ — teritoriale îşi aleg 
conducătorii şi au competenţe legate de administrarea resurselor 
proprii. 

o statul compus sau federal reprezintă un stat format din 
două sau mai multe state membre (federate) din unirea 
cărora apare un stat nou, distinct de cele care îl 
formează şi care are calitatea de subiect de drept. 
Specificul statelor federale constă în existența a două 
rânduri de organe legislative, executive şi judecătoreşti 
ale căror competenţe sunt partajate în Constituţie. De 
regulă, organele statului federal au monopolul apărării, 
politii externe şi combaterii terorismului. La nivelul 
statelor federate se decid problemele legate de 
sistematizarea teritoriului propriu, educație, cultură. De 
regulă, federațiile caracterizează statele cu un teritoriu 
întins ( de ex. SUA, Rusia, Canada, Australia, India, 
Brazilia) precum şi statele multietnice ( de ex. Elveţia, 
Belgia), în cazul cărora federalismul are funcția 
specială de a acorda autonomie minorităților etnice. 


o Confederația: reprezintă, spre deosebire de statul 
federal, care este un stat compus, o uniune de state. 
Dacă în cazul statului federal suveranitatea se 
localizează la nivelul federației, în cazul confederației, 
fiecare stat component îşi păstrează suveranitatea 
integrală. 


3. Regimul politic este acea latură a formei de stat care ne arată sistemul 
metodelor şi principiilor de înfăptuire a puterii de stat, în strânsă 
legătură cu consacrarea legală şi asigurarea materială a drepturilor şi 
libertăților fundamentale ale cetăţenilor. Regimurile politice sunt de 

două feluri: regimuri autocratice sau dictatoriale şi regimuri 
democratice. 

e Regimul autocratic: se caracterizează prin lipsa 
atât a condiţiilor juridice formale, cât şi a celor 
materiale, reale pentru ca voința poporului să poată 
să influenţeze politica internă şi externă a statului. 
Puterea de stat este exercitată, de regulă, prin 
mijloace brutale de către o persoană sau un grup de 
persoane în interes propriu. Regimurile dictatoriale 
au caracterizat statele antice şi feudale, iar în epoca 
modernă sunt cunoscute sub forma regimurilor 
fasciste, profasciste şi comuniste. 

e Regimul democratic: creează condiţii care fac 
posibilă participarea cetățenilor la viați politică, 
voința lor influenţează politica statului şi ei pot 
controla modul în care organele de stat îndeplinesc 
voința lor. Criteriile moderne pentru stabilirea 
caracterului democratic al uni regim politic se 
referă atât la garantarea juridică şi materială a 
drepturilor şi libertăților fundamentale ale 
persoanei, cât şi la garantarea unui nivel de trai 
decent, cu sisteme educaţionale şi de sănătate 
competitive. 


Capitolul 10. Mecanismul de stat şi organizarea politică a societății 


Mecanismul statului: constă în acele instituții sau organe, care în 
ansamblul lor realizează sarcinile şi funcțiile puterii de stat. Organele 
statului sunt alcătuite dintr-o categorie specială de persoane care realizează 
guvernarea de stat. Aceştia sunt: funcționarii de stat (persoane numite în 
funcţii, care ocupă un loc în ierarhia de stat şi răspund pentru activitatea lor 
în faţa organului ierarhic superior), precum şi parlamentarii, care sunt organe 
alese. Organele de stat au organizare proprie şi formează un tot unitar, cu o 
structură sistemică. Ele sunt de trei categorii: organe ale puterii de stat, 
organe executive şi organe judiciare. 

Organizarea politică a societăţii: statul nu este unica organizaţie 
care asigură conducerea societăţii. Organizarea politică a societății 
reprezintă un ansamblu sistematic de organe şi organizații sociale, care 
participă la realizarea puterii şi la conducerea societăţii. Sistemul organizării 

politice a societății este format din sistemul organelor de stat şi sistemul 
organizaţiilor sociale. 


Deosebiri între cele două sisteme: 
Organele de stat exprimă voinţa de stat, iar deciziile lor sunt 
obligatorii pentru toţi cetăţenii. Organizațiile sociale exprimă doar 
voința membrilor lor, iar deciziile acestora sunt obligatorii doar pentru 
el. 
Doar deciziile organelor de stat sunt obligatorii sub sancţiunea forţei 
coercitive a statului. 
Organele de stat se întrețin din taxele şi impozitele obligatorii pentru 
populaţie, în timp ce organizaţiile nestatale se întrețin din cotizațiile 
benevole ale membrilor lor. 


Capitolul 11. Principalele teorii despre stat 


Originea, esenţa şi evoluţia statului au preocupat gândirea umană 


încă din perioada antică. Pe parcursul istoriei s-au manifestat mai multe 
curente de idei referitoare la originea şi esenţa statului: 


L. 


Teoria Teocratică (teologică): îşi are originile în Orientul antic şi a 
avut cea mai mare răspândire în evul mediu. Potrivit acestei teorii, 
statul este creația Divinității, iar monarhul este reprezentantul lui 
Dumnezeu pe pământ. 


. Teoria patriarhală: îşi are originile încă din filozofia antică greacă. 


Potrivit acestei teorii, statul ar fi luat naştere direct din familie, iar 
puterea monarhului este asemănătoare cu puterea părintească a tatălui 
asupra membrilor familiei. 


. Teoria patrimonială: a apărut în evul mediu şi potrivit adepților acestei 


teorii, statul ar fi luat naştere din dreptul de proprietate asupra 
pământului. 


. Teoria contractuală: potrivit acestei teorii, naşterea statului este 


rezultatul unei înţelegeri între oameni, a unui contract social, născut 
din voința oamenilor. Thomas Hobbes afirma în secolul XVII în 
lucrarea sa Leviathan că prin contractul social încheiat între supuşi şi 
monarhi, primii ar fi renunţat la toate drepturile lor şi la întreaga lor 
libertate naturală în folosul monarhului, deci purtătorul suveranității 
este monarhul. Preluând această teorie în lucrarea sa Contractul social, 
Jean Jacques Rousseau afirma că puterea monarhului este dependentă 
de popor, care i-a acordat-o fără să renunţe la libertatea sa. Dacă 

monarhul uzurpă această putere şi subjugă poporul, acesta are dreptul 
a se răscula. 

5. Teoria violenţei: această teorie a apărut şi s-a dezvoltat în secolele 
XIX- XX. Reprezentanţii ei ( Duhring, Gumplowicz, Oppenheimer şi 
Thierry) afirmă că apariția statului este rezultatul violenţei politice. 
Statul a apărut în lupta între diferitele triburi primitive prin 
transformarea tribului învingător în tabăra dominantă a societăţii, iar a 
tribului în masa supuşilor. 


Capitolul 12. Elaborarea şi sistematizarea dreptului 


Activitatea de creare a dreptului are două laturi unite între ele: una 
teoretică (ştiinţifică) şi alta tehnică. Latura teoretică se referă la conceptul de 
activitate normativă ( competența normativă, fazele elaborării dreptului, 
principiile normative). 

Teoria activității normative: activitatea normativă este una din 
modalitățile fundamentale de exercitarea a funcțiilor statului, ea având ca 
finalitate crearea dreptului, adică adoptarea de acte normative. Desfăşoară o 
astfel de activitate organele legislative şi organele executive. 


Fazele legiferării: 


1. Iniţiativa legislativă: potrivit art. 74 din Constituţie, au drept de 
inițiativă legislativă: Guvernul, deputaţii, senatorii sau un număr de 
cel puţin 100.000 de cetăţeni cu drept de vot. Cetăţenii care îţi exercită 
acest drept trebuie să provină din cel puţin 1⁄4 din judeţele ţării. Nu pot 
face obiectul inițiativei legislative a cetăţenilor problemele fiscale, 
amnistia şi graţierea. Cele mai frecvente proiecte de acte normative le 
face Guvernul. Activitatea executivă a acestuia semnalează domeniile 
în care se impun modificări sau completări ale legislaţiei. Pe parcursul 
întocmirii lui, proiectul de act legislativ este supus spre observare şi 
amendare unui număr cât mai mare de specialişti din domeniul pe care 
îl va reglementa. Proiectele legislative se depun la acea cameră care 
este competentă să le adopte ca primă cameră sesizată, conform 
partajării competenţelor camerelor din articolul 75 din Constituţie. 

2. Dezbaterea şi adoptarea proiectelor: după înregistrarea lor la camera 
competentă, proiectele legislative se trimit spre analiză la comisiile de 
specialitate din cadrul acelei camere. Proiectele vor fi avizate pur şi 
simplu sau amendate (modificate ) de comisia de resort şi de comisia 
juridică a acelei camere, apoi sunt trimise pentru dezbatere şi aprobare 

la plenul camerei. Prima cameră sesizată se va pronunţa în termen de 
45 de zile pentru proiecte legislative obişnuite sau în termen de 60 de 
zile pentru proiecte legislative complexe, apoi va trimite proiectul la 
cealaltă Cameră, care îl va adopta în mod definitiv. Nerespectarea 
termenelor menționate semnifică adoptarea tacită a proiectelor 
înregistrate la Camere. Legile organice se adoptă cu majoritatea 
membrilor fiecărei camere. Legile ordinare şi hotărârile se adoptă cu 
majoritatea membrilor prezenți din fiecare cameră (acestea pot 
funcționa legal doar dacă este prezentă majoritatea membrilor lor). 

3. Promulgarea legilor: după adoptare, legile se trimit spre promulgare 
Preşedintelui României. Acesta este obligat să se pronunţe în cel mult 
20 de zile de la primire. El poate să promulge legea sau să o restituie 
Parlamentului ( o singură dată) cerând reexaminarea ei. După 
reexaminare şi adoptarea a doua oară, Preşedintele este obligat ca în 
10 zile de la primire legii să o promulge, indiferent dacă Parlamentul a 
ținut sau nu cont de observațiile sale. 

4. Intrarea în vigoare a legii: după promulgare, legea se publică în 
Monitorul Oficial al României şi intră în vigoare la 3 zile de la 
publicare, dacă nu prevede în conţinutul său o altă dată, ulterioară. 


Principiile activităţii normative : 


-principiul supremației legii, conform căruia măsurile generale 
privind activitatea de stat, socială şi economică se dispun prin 
legi. Toate celelalte acte normative se elaborează şi se adoptă în 
baza şi în executarea legii. 

-principiul  fundamentării ştiinţifice a actelor normative, potrivit 
căruia elaborarea proiectelor actelor normative şi, ulterior 
dezbaterea lor, trebuie să implice activitatea unor jurişti dar şi a 
specialiştilor din domeniile vizate de actele respective. 

- principiul asigurării unui raport just între stabilitatea şi mobilitatea 
reglementărilor care semnifică nevoia ca actele normative să 
răspundă prompt schimbărilor din mediul social-economic dar să 
şi asigure reglementări stabile, clare pentru realități viabile. 


Tehnica elaborării dreptului : 


Părțile constitutive ale unui act normativ sunt : 

- Titlul — reprezintă elementul de identificare al actului normativ. 
Trebuie să fie clar, concis şi să indice precis obiectul 
reglementării. 

- Preambulul — realizează o scurtă introducere în conţinutul actului 
descriind împrejurările care au determinat adoptarea lui. Nu are 
forță juridică dar are o mare importanță pentru interpretarea 
corectă a dispoziţiilor actului. 

-Formula introductivă — descrie temeiul constituțional sau legal al 
actului. 

- Reglementarea propriu-zisă — poate să fie o structură unitară sau 
poate fi compusă din mai multe părți, în funcţie de volumul şi 
importanţa actului. În conţinutul ei se regăseşte substanţa actului. 

- Partea finală — conţine dispoziţii finale care se referă la data intrării 
în vigoare a actului şi la eventuale situaţii tranzitorii legate de 
implicaţiile adoptării actului în raport cu reglementări anterioare. 


Capitolul 13. Realizarea dreptului 


Dreptul de realizează, se transpune în viaţa socială în două moduri: 
prin respectarea normelor sale şi prin încălcarea lor cu consecința antrenării 
răspunderii juridice. 

Respectarea dreptului semnifică adecvarea comportamentului 
cetățenilor, a organelor de stat şi a organizațiilor sociale la dispozițiile 
normei juridice. 

În epoca contemporană, succesiv revoluțiilor burgheze s-a instaurat, la 
nivelul statelor moderne, principiul legalității. Potrivit acestui principiu, toți 
cetățenii statului, indiferent de poziția lor socială, de sex, vârstă, etc. ca şi 
organele statului, au obligaţia să respecte legile, care sunt aceleaşi, pentru 
toţi. 

Spre deosebire de legalitate, care reprezintă un deziderat, ordinea de 
drept desemnează situația concretă creată succesiv aplicării normelor 
dreptului, modul în care se derulează relaţiile sociale în raport cu 
reglementarea. 

Încălcarea dreptului reprezintă situaţia în care cetăţenii, organizaţiile 
sociale sau organele de stat, destinatarii normelor, nu se conformează 
dispoziţiilor acestora. În acest caz intervine sancţiunea sau răspunderea 
juridică. 

In general, într-un stat democratic, marea majoritate a normelor 
juridice se realizează prin respectarea lor,cu titlu de excepție, comițându-se 
şi fapte care contravin dispoziţiilor acestora. 


Capitolul 14. Răspunderea juridică 


Răspunderea juridică reprezintă un raport juridic de conflict, care se 
localizează între stat şi persoana care nu a respectat norma juridică. Acest 
raport juridic este complex, conţine drepturi şi obligaţii reciproce: dreptul 
statului de a-l trage la răspundere pe delincvent şi obligația sa de a respecta 
condițiile legale de fond şi de formă privind limitele răspunderii, obligația 
persoanei care a încălcat norma să suporte sancţiunea acesteia și dreptul ei 
ca sancţiunea să respecte natura şi limitele fixate în lege şi să fie aplicată în 
procedura pretinsă de lege ( sancţiunile mai uşoare — pentru contravenţii —se 
aplică printr-o procedură necontencioasă, simplă; sancțiunile mai severe — 
pentru infracțiuni —se aplică succesiv unei proceduri contencioase, publice 
iar hotărârile sunt supuse unor căi de atac). 

Funcţiile răspunderii juridice sunt următoarele: 

e Funcția represiv-coercitivă: orice formă de răspundere implică ideea 
de constrângere (fie că e restrictivă de drepturi, privativă de drepturi). 
Represiunea este şi o condiţie a reeducării. 

e Funcţia preventiv — educativă: rezultă şi din ideea de represiune, dar 
şi din diversele sancțiuni care au (în ele însele) un astfel de caracter. 

e Funcţia reparatorie: orice formă de răspundere are un caracter 
reparator. Răspunderea civilă şi materială au caracter direct reparator. 
Principiile răspunderii juridice: 

e Principiul legalității: doar faptele prevăzute de lege ca infracţiuni sau 
delicte atrag răspunderea juridică iar natura şi limitele acesteia sunt 
prevăzute tot în lege. 

e Răspunderea juridică se bazează pe vinovăţie. Doar persoanele care 
săvârşesc fapte antisociale având discernământ răspund juridic. Cu o 
excepţie: răspunderea prevăzută de art. 1000 al.l Cod Civil care se 
referă la prejudiciile produse de lucrurile aflate sub paza persoanei, 
răspundere bazată pe ideea de garanție. 

e Principiul prescriptibilității răspunderii juridice. Pentru a fi eficientă, 
răspunderea trebuie să intervină prompt, cât mai aproape de momentul 
săvârşirii faptei. Neaplicarea sancțiunii sau neexecutarea sancțiunii 

într-un anumit interval de timp, duce la pierderea dreptului statului de 
a o mai aplica sau executa. 

e Principiul individualizării răspunderii juridice. Sancţiunea aplicabilă 
este individualizată în lege, dar, în multe situaţii, îndeosebi în dreptul 
public, şi organul de aplicare o individualizează în funcţie de 
gravitatea faptei şi persoana făptuitorului. 


Condiţiile răspunderii juridice: 
a) Conduita ilicită: 


Prima condiţie a răspunderii juridice constă în existenţa unei fapte 
exterioare, a unei manifestări a individului în sfera realităţii, a relațiilor 
sociale, faptă care trebuie să fie ilicită, adică să contravină unei dispoziții 
dintr-o normă juridică sau dintr-un act emis în temeiul unei norme juridice şi 
să prezinte pericol social. Doar conduite exterioare, derulate în realitatea 
imediată pot determina intervenția răspunderii juridice. Niciodată gândurile, 
aspirațiile individului, neexteriorizate, nu atrag o răspundere de o asemenea 
natură. 

Încălcarea dreptului se poate realiza fie prin acţiuni - fapte comisive - 
cum ar fi furtul, delapidarea, lovirea, calomnia, etc., fie prin inacţiuni. 
Inacţiunea are caracter ilicit doar atunci când exista, în sarcina subiectului, o 
obligație legală, contractuală sau profesională de a derula o anumită 
conduită şi el nu a acţionat ca atare. Există situații când fapta ilicită se 
realizează şi prin acţiune şi prin inacţiune, cumulativ. 

Există situaţii în care subiectul comite fapte care, în abstract, realizează 
condițiile pentru a interveni răspunderea juridică - au un caracter abstract 
ilicit contravenind legii, prezintă pericol social - dar în concret, datorită 
condiţiilor în care au fost săvârşite, nu atrag răspunderea juridică. Este vorba 
de aşa - numitele cauze justificative. Ele acoperă situaţii în care subiectul 
acționează sub imperiul unei amenințări sau alte situații excepţionale care 
nu-i permit să acţioneze cu discernământ, nu comite fapta cu vinovăţie. Sunt 
astfel de cauze legitima apărare şi starea de necesitate. 

Este în stare de legitimă apărare persoana care săvârşeşte fapta pentru a 
înlătura un atac material, imediat şi injust, care pune în pericol persoana sa, a 
altuia, drepturile acestora sau un interes general dacă apărarea este 
proporțională cu gravitatea atacului. 

Este în stare de necesitate persoana care săvârşeşte fapta pentru a salva 
de la un pericol imediat şi care nu putea fi înlăturat altfel viaţa, integritatea 
corporală, sănătatea sa ori a altei persoane sau un bun important al său ori al 

altei persoane sau un interes general, dacă urmările faptei nu sunt vădit mai 
grave decât cele care s-ar fi putut produce în cazul în care pericolul nu era 
înlăturat. 


b)Urmarea socialmente periculoasă: 


Pentru a exista răspundere juridică este necesar ca fapta (conduita 
ilicită) să producă un rezultat care să constea într-o lezare, o atingere a 
anumitor valori sociale, rezultat socialmente periculos. Orice faptă ilicită 
produce o vătămare a unor valori sociale ocrotite de o normă juridică. 
Urmarea trebuie să se situeze în timp aproape de fapta ilicită şi să fie 
rezultatul nemijlocit al acesteia. 

Această vătămare poate să constea fie într-o diminuare a unor valori 
materiale (când este cuantificabilă material) iar fapta prin care s-a produs 
este o faptă materială, de rezultat ex. furtul, distrugerea, omorul, etc., fie 
într-o punere în primejdie a unor valori sociale, într-o stare contrară celei 
anterioare cu perturbarea derulării normale a relaţiilor sociale fără o 
consecință materială, de ex. insulta, calomnia, conducerea pe drumurile 
publice a unui autovehicul fără a poseda permis de conducere sau în stare de 
ebrietate. 


c) Raportul de cauzalitate dintre faptă şi urmarea socialmente 
periculoasă: 


Legătura de cauzalitate reprezintă liantul dintre conduita ilicită (fapta) 
şi rezultatul păgubitor pe care legea îl pretinde pentru a exista răspundere 
juridică. 

Pentru elucidarea acestui subiect este necesar să apelăm la categoriile 
filozofice de cauză şi efect. 

Cauza reprezintă un fenomen sau proces care precede şi generează, în 
anumite condiţii, un alt fenomen sau proces denumit efect. În raport cu 
existenţa efectului, deci cauza este întotdeauna anterioară şi determinantă. 

În cazul faptelor materiale, de rezultat, raportul de cauzalitate trebuie 
stabilit în mod indubitabil, prin probe certe, pentru a fi antrenată răspunderea 
juridică. 

În cazul faptelor de pericol, raportul de cauzalitate se prezumă în mod 
absolut. 

Decelarea cauzalității poate fi simplă când se evidențiază clar (X fură 
de la Y sau Z îl omoară cu o lovitură decisivă pe Y), dar poate fi şi dificil de 

stabilit, atunci când la producerea unui rezultat au concurat mai multe fapte, 
unele cu titlu cauzal, altele cu titlu condițional . 

Pentru astfel de situaţii s-au emis mai multe teorii pentru stabilirea 

cauzalității: 

A. Teoria monistă: susține că întotdeauna urmarea socialmente 
periculoasă are o singură cauză, iar stabilirea acesteia se va face 
după următoarele criterii (există mai multe teorii în cadrul teoriei 
moniste) : 

1. Teoria cauzei eficiente: reprezintă cauză doar fapta care a 
declanşat raportul de cauzalitate, cele ulterioare fiind condiţii. 

2. Teoria cauzei proxime: reprezintă cauză doar fapta ilicită situată 
cel mai aproape de momentul producerii rezultatului. 

3. Teoria cauzei preponderente: consideră drept cauză fapta care a 
contribuit cel mai mult, mai puternic, la producerea rezultatului. 

B. Teoriile pluraliste: acceptă că producerea rezultatului se poate 
datora unui concurs de cauze. Sunt astfel de teorii : 

1. Teoria echivalenţei condițiilor: potrivit căreia toate faptele care au 
contribuit, cât de puţin la producerea rezultatului, trebuie 
considerate cauze „sine qua non” ale producerii lui. 

2. Teoria condiției necesare: doar faptele care în mod necesar duc la 
producerea rezultatului sunt considerate cauze, cele care au avut o 
contribuţie întâmplătoare sunt considerate simple condiţii. 


d) Vinovăţia: 


Reprezintă o condiție esențială a răspunderii juridice. Actele şi faptele 
omului, cu semnificație juridică, reprezintă un amestec de obiectiv şi 
subiectiv. 

În conduita sa socială, exterioară, omul se raportează continuu la 
dorințele, aspirațiile lui şi la cadrul normativ care-l stimulează sau îl 
îngrădeşte. 

Vinovăţia reprezintă elementul subiectiv al răspunderii juridice. Ea 
reprezintă atitudinea psihică pe care autorul faptei ilicite a avut-o în 
momentele imediat anterioare săvârşirii faptei şi concomitent cu săvârşirea 
acesteia în raport cu caracterul ilicit al acesteia şi cu urmările pe care le 
produce aceasta. Vinovăţia se descrie în funcție de doi factori : 

1. factorul intelectiv, care ţine de reprezentarea pe care autorul o are în 

raport cu fapta sa şi cu urmările ei. 

2. factorul volitiv, care conturează atitudinea autorului faptei în raport cu 

aceasta şi urmările ei. 

Unii autori, îndeosebi de drept penal, disting unele etape ale actului 
voluntar: 

1. apariția motivului, ideii delictuoase în conştiinţa autorului 

2. lupta motivelor (analiza mentală realizată de autor în care se 

confruntă dorinţa de a comite fapta şi reținerile sale). Această 
fază presupune ca autorul să realizeze liber, nealterat calea pe 
care o va urma. 

3. luarea hotărârii de a comite fapta. 

4. executarea acțiunii prin energia proprie sau prin antrenarea altor 

energii. 
Între factorul intelectiv şi cel volitiv există o strânsă interdependență. 
În funcţie de cei doi factori distingem următoarele forme ale vinovăţiei: 

Intenția - formă principală de vinovăţie caracterizată prin 
atitudinea psihică a făptuitorului rezultând din prevederea rezultatului 
faptei sale şi urmărirea sau acceptarea acelui rezultat. Intenţia 
cunoaşte două modalităţi : intenția directă — când autorul faptei a 
prevăzut rezultatul faptei sale şi a urmărit producerea lui — şi intenția 
indirectă — când autorul a prevăzut rezultatul faptei sale şi, deşi nu — 1 
urmăreşte, acceptă producerea lui. 

Culpa — constă în atitudinea psihică a făptuitorului care, fie 
prevede rezultatul faptei sale pe care nu-l urmăreşte, nu-l acceptă şi 
consideră, fără temei că nu se va produce, fie nu-l prevede deşi putea şi 
trebuia să-l prevadă. Şi culpa cunoaşte două modalități : culpa cu prevedere 
(uşurinţa) — când autorul faptei prevede rezultatul acesteia dar nu-l acceptă, 
socotind fără temei că nu se va produce — şi culpa fără prevedere 
(neglijenţa)- când autorul faptei nu prevede rezultatul faptei sale deşi trebuia 
şi putea să-l prevadă. 

Doctrina dreptului penal distinge şi o formă mixtă de vinovăţie — 
intenția depăşită sau praeterintenția. Aceasta se realizează atunci când 
autorul săvârşeşte o faptă urmărind un anumit rezultat dar acesta se 
amplifică, se produce un rezultat mai grav şi care îi este imputabil cu titlu de 
culpă ( la temeiul conduitei sale inițiale se află intenţia dar rezultatul final, 
mai grav, îi este imputabil cu titlu de culpă). 

Vinovăţia reprezintă o condiţie a răspunderii juridice care ţine de 
factorii subiectivi, psihici ai autorului, deci este dificilă probarea ei. Pentru 
dovedirea vinovăţiei şi a formelor ei se apelează la principiul ,, dolus ex res” 
adică atitudinea psihică rezultă din fapte, din modul în care autorul şi-a 
obiectivat conduita. 

